NaiveNeuron/SloPal huggingface dataset:
Sulanová, Magdaléna, poslankyňa NR SR (2023-03-22):
Pán predsedajúci, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre hospodárske záležitosti. Ďalej, aby za gestorský výbor určila hlasovaním Výbor Národnej rady Slovenskej republiky pre hospodárske záležitosti a aby určené výbory návrh zákona prerokovali do 26. apríla 2023 a v gestorskom výbore do 28. apríla 2023.
Blanár, Juraj, podpredseda NR SR (2023-01-24):
Ďakujem, pán poslanec. Na vaše vystúpenie sú dve faktické poznámky. Ako prvý pán poslanec Vladimír Faič.
Kollár, Boris, predseda NR SR (2021-05-05):
Otváram všeobecnú rozpravu. Do rozpravy som nedostal žiadnu písomnú prihlášku. Pýtam sa, či sa chce niekto prihlásiť do rozpravy ústne. Ak nie, vyhlasujem všeobecnú rozpravu za skončenú. Chce sa k rozprave, zaujať stanovisko navrhovateľ? Nie. Ďakujem pekne. Chce sa vyjadriť k rozprave spravodajca? Nie. Ďakujem. Prerušujem rokovanie o tomto bode programu a nasleduje obedná prestávka. Začíname o 14.00 hod. (Prerušenie rokovania o 12.01 hodine.) (Pokračovanie rokovania o 14.00 hodine.)
M. Číž, podpredseda NR SR: (2006-12-12):
Teraz prosím určenú spoločnú spravodajkyňu z výboru pre vzdelanie, mládež, vedu a šport pani poslankyňu Oľgu Nachtmannovú, aby informovala Národnú radu Slovenskej republiky o výsledku rokovania výborov o tomto návrhu vlády.
Laššáková, Jana, podpredsedníčka NR SR (2014-10-15):
Pán poslanec Abrhan.
Matovič, Igor, poslanec NR SR (2014-12-11):
Kolega Droba, ja, samozrejme, teda na tú záverečnú, na ten záverečný podpich by som chcel reagovať. Že obávaš sa, že by to skončilo obrovskou tragédiou alebo katastrofou, doslova si povedal, ak by vlastne prešlo nasledujúce referendum Aliancie za rodinu. Ja si naozaj nemyslím, že katastrofa je, ak väčšina aktívnych ľudí o nejakej otázke rozhodne a napríklad zabezpečí tým rozhodnutím, že rodič bude môcť rozhodovať o tom, že či jeho dieťa bude chodiť na sexuálnu výchovu alebo nebude. Čo je na tom obrovská katastrofa, že rodičovi zostane právo rozhodnúť sa za neplnoleté dieťa, či bude alebo nebude chodiť na sexuálnu výchovu? Nevidím na tom nič katastrofálne. A keď teda budem hovoriť o trošku hodnotách, však pochádzaš zo SaS-ky, liberálnych, tak práveže si myslím, že by ste to mali podporovať, lebo vlastne je to slobodná voľba rodiča sa rozhodnúť a nemusí sa podriaďovať tomu, že teda či mu štát prikáže alebo neprikáže absolvovať sexuálnu výchovu. Ešte práveže by ste podľa mňa mali to podporiť. A tak isto otázku, keď si jednoducho väčšina spoločnosti, keď si povie, že nevie sa stotožniť s tým, aby si teda párik dvoch chlapov adoptoval dievčatko z detského domova, takisto si nemyslím, že by bola nejaká katastrofa, ak by sme rešpektovali názor týchto ľudí vyslovený v demokratickom referende a nehádzali týmto ľuďom polená pod nohy v podobe 50-percentného kvóra, bohužiaľ, ktoré teraz pod tými nohami majú a kedy hrozí, že teda nebude rešpektovaný názor možno 1,5 milióna ľudí, ktorí k tomu referendu prídu, čo je dramaticky viac, ako má dnes legitimitu vládna strana SMER, ktorá de facto rozhoduje o všetkom.
Mihál, Jozef, podpredseda vlády a minister práce, sociálnych vecí a rodiny SR (2011-06-28):
Ďakujem. Pán poslanec Ondruš venoval svoj príspevok niektorým aspektom činnosti Národného inšpektorátu práce a okrem iného spomenul to, že Národný inšpektorát práce vyvíja aj iniciatívy na to, aby v podnikateľskej sfére ušetril niekoľko miliónov eur. Ja chcem teda pripomenúť, áno, je to tak. V tomto čase máme, ako asi viete, otvorený napríklad zákon č. 124 o bezpečnosti a ochrane zdravia pri práci, ktorý napríklad bol prejednávaný na tripartite, vlastne včera, čiže je to veľmi aktuálna zmena. A tu chcem vyzdvihnúť napríklad to, že veľmi významne v prospech podnikateľskej sféry sa menia podmienky na poskytovanie, resp. zabezpečenie „veľmi populárnej pracovnej zdravotnej služby“. Verím, že poslanci Národnej rady, keď príde tento zákon 124 do parlamentu, tento zákon podporia, aby sme naozaj tie hlúposti a nezmysly, ktoré v sebe tento zákon obsahuje, pokiaľ ide pracovnú zdravotnú službu, ktoré zbytočne zaťažujú podnikateľskú sféru, a tým vlastne nepriamo znižujú do určitej miery aj zamestnanosť v Slovenskej republike, že podporia takéto zmeny, ktoré skutočne v konečnom dôsledku privedú k niekoľko miliónovým úsporám v eurách, pokiaľ ide o podnikateľov. A sú to aj ďalšie zmeny, ktoré sú na prospech podnikania, treba si to otvorene povedať, samozrejme, je to tak, ak zlepšíme podmienky podnikania na Slovensku, tak zlepšíme podmienky nielen pre podnikateľov, nielen pre zamestnávateľov, ale, samozrejme, aj pre zamestnancov. Lepšie podmienky pre podnikanie znamená tvorbu väčšieho počtu pracovných miest. Ďakujem.
Remišová, Veronika, poslankyňa NR SR (2018-01-31):
Ďakujem. Najprv odôvodnenie. (Povedané so smiechom.) Držala som hore ruku práve preto, aby som naznačila, že ten gombík stláčam, ale sa mi to meno tam neukazuje. (Reakcie z pléna.)
Glváč, Martin, podpredseda NR SR (2018-05-28):
Nech sa páči, vystúpenie, pani spravodajkyňa.
Linhart, Patrick, poslanec NR SR (2021-03-31):
Ďakujem, pán predsedajúci. Vážené kolegyne a kolegovia, žiadam vyňať na osobitné hlasovania body B – odvoláva poslankyňu Katarínu Hatrákovú (OĽANO) z funkcie členky Výboru Národnej rady Slovenskej republiky pre zdravotníctvo, zároveň bodu C – volí poslankyňu Katarínu Hatrákovú (OĽANO) za členku Výboru Národnej rady Slovenskej republiky pre ľudské práva a národnostné menšiny, poslanca Mareka Krajčiho za člena Výboru Národnej rady Slovenskej republiky pre zdravotníctvo, za člena Mandátového a imunitného výboru Národnej rady Slovenskej republiky a poslanca Juraja Šeligu za člena Výboru Národnej rady Slovenskej republiky na preskúmanie rozhodnutí Národného bezpečnostného úradu. Zároveň by som rád aj dal pozmeňovací návrh. Pozmeňujúci a doplňujúci návrh poslanca Národnej rady Slovenskej republiky Patricka Linharta k návrhu na voľbu poslancov za členov výborov Národnej rady Slovenskej republiky, tlač 470. Návrh na voľbu poslancov za členov výborov Národnej rady Slovenskej republiky, tlač 470, sa mení a dopĺňa nasledovne: B sa dopĺňa nasledovne: Poslanca Petra Pčolinského (SME RODINA) z funkcie člena Výboru Národnej rady Slovenskej republiky pre obranu a bezpečnosť; C sa mení a dopĺňa nasledovne: Poslanca Petra Pčolinského (SME RODINA) za člena Výboru Národnej rady Slovenskej republiky pre financie a rozpočet, poslanca Milana Krajniaka (SME RODINA) za člena Výboru Národnej rady Slovenskej republiky pre obranu a bezpečnosť a za člena Osobitného kontrolného výboru Národnej rady Slovenskej republiky na kontrolu činnosti Národného bezpečnostného úradu. Ďakujem.
Luščíková, Darina, poslankyňa NR SR (2024-01-11):
Ďakujem za slovo. Musím povedať, vážená kolegyňa, že pri tvojich slovách, že ľudia nepotrebujú ovládať legislatívny proces, teda, pardon, pri slovách Erika Tomáša, ma vyslovene zamrazilo. Mne z toho vychádza, že v podstate cieľom vládnej koalície je zruinovať štát jednak intelektuálne a jednak ekonomicky, preto som presvedčená, že to všetko robia úplne cielene a s plným vedomím. Som presvedčená, že plne si uvedomujú dôsledky svojich predkladaných zákonov, či ide o mafiánsky balíček alebo promafiánsky balíček, konsolidačný balíček alebo dokonca aj rozpočet. Chcú zruinovať a zdevastovať Slovensko tak, aby ľudia mysleli len na svoje základné potreby a nemuseli ovládať legislatívny proces. Koalícia túži po tom, aby na Slovensku bola väčšia masa chudobných a frustrovaných ľudí, ktorých si budú môcť kupovať za sociálne balíčky. Koalícia si podľa mňa želá slabé školstvo, nevzdelaných ľudí, aby mohli ľuďmi manipulovať, aby tu nežili ľudia, ktorí majú svoj názor. Koalícia, som presvedčená, že si želá na Slovensku, aby žili ľudia, ktorí nebudú riešiť, že o legislatívnom procese rozhoduje partička ľudí na poľovníckej chate a v čele štátu stoja obvinení. Koalícia si podľa mňa želá, aby si beztrestne mohla na Slovensku robiť, čo chce. Ďakujem. (Potlesk.)
Figeľ, Ján, podpredseda NR SR (2013-10-15):
Na vystúpenie pána poslanca Hubu sú dve faktické. Nech sa páči, Ľuboš Martinák.
Laššáková, Jana, podpredsedníčka NR SR (2015-09-24):
Nech sa páči, pán poslanec Simon, máte slovo.
Kažimír, Peter, podpredseda vlády a minister financií SR (2014-07-08):
Ja len krátko. Týmto bodom programu končím svoj letný program v Národnej rade. Čiže dovoľte mi zapriať vám krásne leto. Ďakujem pekne. (Potlesk.)
Kondrót, Maroš, poslanec NR SR (2018-09-11):
Ďakujem. Pán predsedajúci, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: ústavnoprávnemu výboru a Výboru Národnej rady Slovenskej republiky pre hospodárske záležitosti. Ďalej, aby za gestorský výbor určila hlasovaním Výbor Národnej rady Slovenskej republiky pre hospodárske záležitosti a aby určené výbory návrh zákona prerokovali do 30 dní a v gestorskom výbore do 32 dní od prerokovania návrhu v Národnej rade v prvom čítaní.
Blanár, Juraj, podpredseda NR SR (2021-09-30):
Vážené panie poslankyne, páni poslanci, tak sme sa prepracovali po mnohých prerušeniach k okamihu, kedy dávam možnosť prihlásiť sa ústne do rozpravy k tomuto bodu. Všetci prejavili záujem. Evidujem trinástich, trinástich. Uzatváram možnosť prihlásiť sa do rozpravy. Celkovo 13 poslancov. (Reakcie z pléna.) Poprosím technikov, keby ste ukázali všetkých, či sa vidia. Ste tam všetci, áno, čo ste chceli? Takže platí to, čo som povedal, je uzavretá možnosť prihlásiť sa do rozpravy. Ako prvý vystúpi pán poslanec Miroslav Suja, po ňom sa pripraví pán poslanec Jozef Pročko.
Laššáková, Jana, poslankyňa NR SR (2016-11-25):
Ďakujem pekne za slovo. Pán poslanec, keď predniesol pozmeňujúci návrh, tak mám ho tu pred sebou, a pod pozmeňujúcim návrhom sú iba tri podpisy s tým, že mi ich dodá. Ja chcem upozorniť na zákon o rokovacom poriadku, podľa ktorého poslanec v rozprave môže predložiť pozmeňujúce a doplňujúce návrhy, takýto jeho pozmeňujúci návrh musí byť opatrený pätnástimi podpismi. Pán poslanec, chcem vám oznámiť, že o vašom návrhu ani nedám hlasovať, pretože nespĺňa náležitosti, ktoré pozmeňujúci návrh má. A ďalej keby som chcela mať nejaké poznámky, v podstate by som sa opakovala, čo povedal pán poslanec Dostál. Ďakujem pekne. Takže o vašom návrhu nedám hlasovať.
Danko, Andrej, predseda NR SR (2018-10-16):
Pani poslankyňa Zemanová.
M. Číž, podpredseda NR SR: (2007-05-17):
Takže, vážené panie poslankyne, vážení páni poslanci, otváram šiesty rokovací deň 10. schôdze Národnej rady Slovenskej republiky. O ospravedlnenie svojej neúčasti na dnešnom rokovacom dni písomne požiadali títo poslanci: pán poslanec Ferdinand Devínsky, Sergej Chelemendik a Jozef Líška. Vážené kolegyne, kolegovia, pristúpime k druhému čítaniu o vládnom návrhu zákona, ktorým sa mení a dopĺňa zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov . Vládny návrh zákona ste dostali pred prvým čítaním ako tlač 215 a spoločnú správu výborov máte ako tlač 215a. Dávam slovo ministrovi financií Slovenskej republiky Jánovi Počiatkovi, aby vládny návrh zákona odôvodnil.
Antal, Peter, poslanec NR SR (2017-10-18):
Vážený pán predsedajúci, dovoľte, aby som z môjho pozmeňujúceho návrhu k tlači 660 stiahol bod 2, nakoľko koliduje s bodmi 5 a 30 spoločnej správy, a ďalej sťahujem z pozmeňujúceho návrhu body 7 a 12, ktoré riešia novú definíciu trhového podielu pre výpočet zberového podielu OZV pre obaly. Táto definícia je v zákone potrebná, avšak chcem, aby bol vytvorený priestor na prerokovanie navrhovaných riešení s dotknutými subjektami v rámci legislatívneho procesu. Výsledkom však bude podanie nového návrhu. Ďakujem.
Hrnčiar, Andrej, podpredseda NR SR (2018-10-17):
Pán poslanec Burian.
Kadúc, Miroslav, poslanec NR SR (2014-01-31):
Ďakujem. Pán predseda, dajte, prosím, hlasovať o tom, že Národná rada berie na vedomie informáciu o vydaných aproximačných nariadeniach vlády Slovenskej republiky v druhom polroku 2013 a o zámere prijímania aproximačných nariadení vlády Slovenskej republiky v prvom polroku 2014.
Zmajkovičová, Renáta, podpredsedníčka NR SR (2013-03-19):
V rozprave vystúpi pán poslanec Štefanec. (Hlas z pléna.) Pán poslanec Hraško, poprosím vás, nevykrikujte tu v sále.
Pellegrini, Peter, predseda NR SR (2015-02-03):
Prezentujme sa a hlasujme o bodoch 1, 3 a 4 spoločnej správy s odporúčaním gestorského výboru schváliť. (Hlasovanie.) Prítomných 136 poslancov, za hlasovalo 135, zdržal sa 1 poslanec. Tieto body sme schválili.
Nicholsonová, Lucia, poslankyňa NR SR (2014-09-17):
Ďakujem. Takže skončila som pri tom, že sme začali veľmi aktívne spolupracovať s políciou, aby sme odhalili to, čo sa naozaj dialo pri čerpaní z európskeho sociálneho fondu. (Zaznievanie gongu.) Prišli sme teda na to, že bola tam... (Prerušenie vystúpenia predsedajúcou.)
Kamenický, Ladislav, poslanec NR SR (2020-09-16):
Nebavme sa tu, prepáčte. Vy keď, vy, musím, musím na to reagovať. Vy keď rozprávate o prázdnej špajze a rozprávate, že vám zo skrine vypadávajú dlžobné úpisy, absolútne nerozumiete, ako sa financuje štát. Prečo mne tu skáčete do reči, prepáčte! Takže pripravili ste každého jedného človeka o 33 eur mesačne, to je 360 eur ročne. Na minimálnej mzde ste pripravili ľudí o 43,56 mil. eur. Na minimálnych mzdových nárokoch ste pripravili všetkých, ktorí na to mali nárok, o 871 mil. eur. Za príplatky na soboty ste pripravili ľudí o 8,3 mil. eur, za nedele príplatky o 13 mil. a v noci 26,6 mil. eur, dokopy 962,74 mil. eur. Bankám ste nadelili 380 mil. eur, takže tu máte rezervy 1,243 milióna, miliardy teda eur, o ktorú ste pripravili slovenských ľudí. Áno, ja súhlasím s tým, čo hovorí minister Richter, že keď tu máte žiť na sociálnych dávkach a, príklad, dostávate 300 – 400 eur, no tak keď budete mať 300 – 400 eur za mesiac minimálnu mzdu, tak sa vám nebude oplácať chodiť do roboty. Čím je väčší rozdiel medzi minimálnou mzdou a medzi dávkami, ktoré dostanete, tým je vaša motivácia pracovať väčšia a ja s týmto plne súhlasím. Dovolím si povedať, že spôsob, akým; ja napr. postoj tripartity plne chápem. Oni tam boli na tom rokovaní a platil zákon, ktorý hovoril o 60 % priemernej mzdy, a vy ste ich išli presviedčať, že toto je nezmysel, že vlastne vy si tu niečo dohodnete so zamestnávateľmi a že oni to musia akceptovať. No nemusia. Ja byť odborár, tak mám tu zo zákona vyplývajúce nejaké nároky, tak prečo by som sa mal baviť o tom, že bude tá minimálna mzda nižšia. Vy hovoríte, že sme sa tu na niečom dohodli, vy ste sa nedohodli, vy ste sa dohodli mimo zákon. Vy ste sa riadili starým zákonom, ktorý už vtedy, v tej dobe neplatil. Ja neviem, či tu rešpektujeme rozhodnutia Národnej rady, ale my musíme tiež rešpektovať to, čo vy tu odsúhlasíte. A mnohokrát odsúhlasíte veci, s ktorými absolútne nesúhlasíme, a budeme sa za chvíľu o tom baviť pri fonde obnovy, a proste to musíme rešpektovať. Táto snemovňa schválila zákon a vy ho nerešpektujete. A to sa týka aj zákona o trinástych dôchodkoch. Vy si proste poviete, no, tak dáme menej a zmeníme si pri tom zákon a potom to doručíme. Chcem povedať, čo sa týka za, hovoríte všetci, že za SMER-u tu bolo zle, tak ja vás vyvediem z omylu. Tak ako som povedal, minimálna mzda rástla, jak si pamätám, z 370 eur na dnešnú úroveň, skoro dvojnásobok. To nie sú sľuby Mikuláša Dzurindu o dvojnásobných platoch, ktoré nikdy nesplnil, ale; a takisto, čo sa týka priemernej nominálnej mzdy za SMER-u, od roku 2012 do roku 2019 priemerná nominálna mzda na Slovensku rástla o 2,4 do 7,8 %, rekord bol v roku 2019 7,8 percenta. Dnes priemerná nominálna mzda klesá, klesá o 1,2 %, v reálnom vyjadrení po zohľadnení inflácie 3 % a pri sezónnych, zohľadnení sezónnosti mínus 4,9 percenta. Takže toľko z mojej strany a dúfam teda, že tento antisociálny čin roka, ktorý tu idete robiť, neuzrie svetlo sveta, a ja pevne verím, že si vstúpite do svedomia a že takýto zákon neodsúhlasíte. Ďakujem pekne. (Potlesk.)
P. Paška, predseda NR SR: (2006-08-02):
Pán poslanec Madej.
Martinák, Ľuboš, poslanec NR SR (2019-06-19):
Pán predseda, ďakujem v prvom rade za slovo, hoc už trošku po termíne. Ja vo svojom skutočne krátkom príspevku vo faktickej poznámke chcem podporiť a súčasne poďakovať svojmu kolegovi Jankovi Kvorkovi za jeho racionálne vystúpenie, v ktorom jednoznačne podporil konsenzus, bez ktorého sa nepohneme ďalej, a síce konsenzus medzi lesníkmi a ochranármi. Čo sa týka nebezpečného škodcu lykožrúta, ja len na okraj pripomeniem, že obrovská kalamita bola v roku 1982 na Šumave. Tam na Šumave Česi ponechali rok na takzvaný samovývoj a potom začali hľadať účinné opatrenia hlavne v oblasti odkôrňovania napadnutého, napadnutej drevnej hmoty, pretože tento nebezpečný podkôrny hmyz sa práve vyvíja pod kôrou smreka a potrebuje na to živnú pôdu a tým je práve tá kôra smreka. Nemci a Rakúšania pristúpili ihneď pri tejto kalamite, to si môžte nájsť veľmi ľahko. V roku 1982 – 1984 až tzv. biochemickými postrekmi zničili tohto lykožrúta a vtáky, ktoré tam hniezdili predtým, sa po 12 až 15 rokoch opäť takpovediac nasťahovali do týchto biotopov. Ešte raz by som chcel zdôrazniť, treba nájsť zlatú strednú cestu a treba nájsť ratio. Raciom nie je nerúbať a raciom nie je aj tzv. totálna bezzásahovosť.
Paška, Pavol, predseda NR SR (2013-09-12):
Vážené pani poslankyne, vážení páni poslanci, budeme pokračovať v prerušenej rozprave, je tu pán minister. Pán minister, poprosím vás zaujať miesto určené pre navrhovateľa. Poprosím pani poslankyňu Šedivcovú, aby zaujala svoje miesto ako určená spravodajkyňa z gestorského výboru. Do rozpravy sú prihlásení páni poslanci Brocka, Beblavý a pán poslanec Hlina. Pán poslanec Hlina, vy máte až tretie poradie, takže vás poprosím, aby ste zaujali svoje miesto a umožnili pánovi poslancovi Brockovi vystúpiť. (Hlasy v sále.) Je tu pán poslanec Brocka? (Reakcie z pléna.) Nie je tu. Takže, pán poslanec Hlina, nech sa páči, v rozprave.
Paška, Pavol, predseda NR SR (2012-07-24):
Hlasujeme. (Hlasovanie.) 144 prítomných, 120 bolo za, 23 sa zdržalo, 1 nehlasoval. Návrh zákona sme postúpili do druhého čítania. Ďalej.
Hort, Milan, podpredseda NR SR (2011-02-08):
Nedá sa vás naučiť dodržiavať rokovací poriadok. Na to som si už zvykol. Pán poslanec Hladký, nech sa páči.
Senko, Ján, poslanec NR SR (2012-06-22):
Pán poslanec, vo svojom úvode vystúpenia ste zamerali pozornosť na situáciu ohľadom konania výboru pre kultúru a médiá, ale to nie je podstata tohto problému. Podstata tohto problému je nedodržiavanie povinnosti pani riaditeľky, nedodržiavanie povinnosti v takej závažnej obchodno-ekonomickej operácii z hľadiska života tejto inštitúcie, o ktorom by zrejme jej kontrolný orgán mal byť informovaný. Touto obchodno-ekonomickou operáciou sa môže stať nehnuteľný majetok tejto inštitúcie. Akým? Zbytočným a nadbytočným? Je to veľmi závažná operácia. Čo sa týmto vôbec sledovalo? O takomto zámere nemá vedieť ozaj kontrolný orgán, ktorý má kontrolovať dodržiavanie tohto zákona, hospodárne nakladanie s finančnými prostriedkami a tak ďalej? No tak to nemyslíte vážne. Spomínali ste aj niečo ohľadom nejakej zmluvy s Towercomom. Neviem, či mám dobré informácie, ale predsa len mohli by ste nás informovať, že či náhodou za pôsobenia pani riaditeľky Zemkovej sa neošetrili posledné ustanovenia tejto zmluvy takým spôsobom, aby nemohlo dôjsť k vypovedaniu tejto zmluvy. Môžete nás o tom informovať? Ak máte o tom lepšie informácie. Takže jej konaním sa údajne stala táto zmluva nevypovedateľnou. Ďakujem.
Zemanová, Anna, poslankyňa NR SR (2022-05-10):
Hlasovanie bude dnes o sedemnástej
Danko, Andrej, predseda NR SR (2018-02-14):
Pán poslanec Žarnay.
Hrnčiar, Andrej, podpredseda NR SR (2019-06-27):
Pán poslanec Gröhling, reakcia na faktické.
Jurinová, Erika, podpredsedníčka NR SR (2015-06-15):
Na vaše vystúpenie pán poslanec bude reagovať päť poslancov. Nech sa páči, pán poslanec Lipšic ako prvý.
Pellegrini, Peter, predseda NR SR (2024-01-26):
Na vaše vystúpenie, pani poslankyňa, dve faktické poznámky. Ako prvý pán poslanec Hargaš. Nech sa páči.
V. Tomanová, ministerka práce, sociálnych vecí a rodiny SR: (2009-10-29):
Vrátim sa ešte k jednej veci. Nesnažte sa, prosím, dehonestovať zákon. Ide o dobrý zákon. Minulý týždeň bol podrobený a bol predmetom rokovania na Malte. Vyjadrovalo sa k nemu 41 krajín a musím povedať, musím povedať, že tento zákon vyšiel veľmi dobre a bol hodnotený ako najlepší zákon o sociálnych službách, aký v súčasnosti je. Takže, prosím, nesnažte sa dehonestovať zákon, ktorý má svoj význam, svoje opodstatnenie a tento význam vychádza z toho, že tento zákon garantuje poskytovanie sociálnej služby, garantuje možnosť – opätovne sme sa vrátili k tomu, čo bolo predložené do parlamentu – garantuje možnosť výberu sociálnej služby. Vstúpili sme do niektorých bodov, aby sme lepšie precizovali a vyšpecifikovali posudkovú službu, ktorá je nevyhnutná na základe posúdenia odkázanosti na sociálnu službu. A tento zákon spolu s vyčlenením ešte v roku 2006 viac ako 8 miliárd korún na rozvoj sociálnych služieb, ktoré my sme vyčlenili, vy ste tak neuskutočnili napriek správe, ktorá bola vo vláde, vo vláde, v ktorej bola zastúpená vaša súčasná opozícia a vaše politické strany, teda SMK, KDH a, samozrejme, aj SDKÚ. Jednoznačne treba povedať, bolo konštatované, že treba 31. mája, ak si to dobre pamätám, v roku 2000, a bolo konštatované, že treba 4,4 miliardy korún na sociálne služby. My sme tak urobili. Čiže, prosím, keby ste skutočne k zákonu sa vyjadrovali tak, ako treba. Pozdravujem návštevníkov a dôchodcov. (Hlasy z pléna.)
Sulík, Richard, predseda NR SR (2010-11-05):
Ďakujem. Pani poslankyňa Tkáčová.
Gibalová, Monika, poslankyňa NR SR (2010-12-09):
Ďakujem, pán predseda. Ja do rozpravy a krátko predstavím svoj pozmeňujúci návrh. V zmysle rokovacieho poriadku ho predkladám k návrhu skupiny poslancov Národnej rady Slovenskej republiky na vydanie zákona, ktorým sa mení zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, tlač 144. Pozmeňujúci návrh znie. 1. Článok I sa dopĺňa 5. bodom až 7. bodom, ktoré znejú: „5. V § 95 sa vypúšťa ods. 6. 6. V § 106 ods. 5 sa slová „31. decembra 2010“ nahrádzajú slovami „31. decembra 2011“. 7. V § 109 ods. 3 a 4 sa slová „31. decembra 2010“ nahrádzajú slovami „31. decembra 2011“. 2. V čl. II sa na konci pripájajú tieto slová: „okrem 6. bodu a 7. bodu v čl. I, ktoré nadobúdajú účinnosť 30. decembra 2010“.“. Odôvodnenie. K bodu 1 navrhuje sa vypustiť právnu úpravu mesačného predkladania údajov z evidencie neverejného poskytovateľa sociálnej služby, ktoré predkladá príslušnej obci alebo vyššiemu územnému celku podľa druhu sociálnej služby, ktorej poskytovanie alebo zabezpečovanie, alebo financovanie im patrí do pôsobnosti. K bodom 6. a 7. navrhuje sa predĺžiť lehotu, do ktorej sa fyzická osoba, ktorej sa poskytuje sociálna služba v zariadení sociálnych služieb podľa predchádzajúcej právnej úpravy, alebo ktorá je zaradená v poradovníku čakateľov považuje za odkázanú na príslušnú sociálnu službu v minimálne požadovanom stupni odkázanosti. Zároveň sa tým umožňuje, aby samosprávne orgány, ktoré nepreposúdili svojich obyvateľov v lehote ustanovenej zákonom tak urobili. Návrhom sa má zabrániť, aby nedošlo v dôsledku nečinnosti obce alebo vyššieho územného celku k poškodeniu práv prijímateľov sociálnej služby a následne aj ich poskytovateľov. Súčasne sa navrhuje predĺžiť lehoty na splnenie kvalifikačných predpokladov pre tlmočníkov a pre fyzické osoby, ktoré vykonávajú pracovnú terapiu s cieľom vytvoriť dostatočný časový priestor na doplnenie požadovaného vzdelania. K druhému bodu. Nakoľko sa navrhuje, aby návrh zákona nadobudol účinnosť od 1. marca 2011 navrhuje sa, aby účinnosť zmeny v § 106 ods. 5 a v § 109 ods. 3 a 4 spočívajúcej výlučne v predĺžení lehoty na uplatňovanie týchto ustanovení z dôvodu kontinuity nastala od 30. decembra 2010. Ďakujem.
B. Bugár, podpredseda NR SR: (2006-04-19):
Ďalším bodom je správa o výsledkoch kontrolnej činnosti Najvyššieho kontrolného úradu Slovenskej republiky za rok 2005 (tlač 1550). Prosím teraz predsedu Najvyššieho kontrolného úradu Slovenskej republiky Jána Jasovského, aby správu uviedol. Nech sa páči.
Heger, Eduard, poslanec NR SR (2019-09-17):
Ďakujem pekne. Dovolím si zareagovať na kolegu, ktorý teda hovoril o tom, že nejakí ľudia tu hovoria vzletné reči o vyrovnanom rozpočte a potom sa vyjadrujú o tom, ako treba navyšovať. Neviem teda, či sa to týkalo mňa, ale možno aj nejakých ďalších kolegov, ale ak som teda bol v tej skupine, tak si dovolím na to zareagovať. Áno, vyrovnaný rozpočet je realistický na Slovensku, ale nie touto koalíciou a touto vládou, lebo vidíme, že tá diera bude. Ale ja sa dovolím tvrdiť, že stále som zástanca vyrovnaného rozpočtu, pretože vidím rezervy, kde sa dá, kde sa dajú eliminovať výdavky, ktoré sú neefektívne alebo zbytočné, a dá sa pridať na opatrenia, ktoré sú dobré. A preto sa tu vyjadrujeme aj k tomuto, k tejto diskusii a preto aj hovorím, že je to lepšie urobiť kvalitne, pridať peniaze, kvantifikovať to a viesť úprimný dialóg aj s dotknutými osobami a hľadať s nimi tú cestu, ktorá bude realistická a zároveň aj uspokojivá. Takže to neni o tom, že teraz na jednej strane hovoríme, nech je vyrovnaný rozpočet a na druhej strane tu ideme prehlbovať výdavky. Pretože naozaj tých rezerv v rozpočte je dosť, samotná implementačná jednotka útvaru Hodnota za peniaze ich vyčíslila na momentálne 340 miliónov. Tu sa bavíme o 
30 miliónoch a neviem, neni tá kvantifikácia zrejme teraz dostupná, že koľko by bolo to opatrenie, ktoré žiadajú aj dámy alebo, ktoré zastupujú vôbec tú skupinu, kategóriu ľudí, ktorých sa tá zmena dotkne len čiastočne. A ja ešte v ústnej rozprave trošku doplním, lebo nemám teraz dostatok času.
A. Belousovová, podpredsedníčka NR SR: (2008-05-16):
Prosím určeného spoločného spravodajcu z výboru pre hospodársku politiku pána poslanca Petra Pelegriniho, aby informoval Národnú radu Slovenskej republiky o výsledku rokovania výborov o tomto návrhu zákona. Nech sa páči, pán spravodajca.
V. Veteška, podpredseda NR SR: (2006-02-07):
J. Cuper, poslanec: Pán predsedajúci, chcem pána podpredsedu Smeru trochu poopraviť, nevysychá Kaspické more, ale Aralské jazero, to je prvé. A druhé. Z hľadiska prírodovedných poznatkov nehovoril by som, že to zdravotníctvo sa podobá nejako na čiernu dieru, lebo z čiernej diery nič neodchádza, práve naopak, čierna diera všetko do seba pohlcuje, a, samozrejme, tým naberá na hmotnosti. Tu je pravý opak, ja si myslím, pán kolega Paška, že odchádza to z verejných zdrojov, teda tým, že niektoré daňové subjekty neplatia alebo majú daňové úľavy, znížili sme daňové sadzby alebo zjednotili sme daňovú sadzbu a zaviedli sme rovnaké odvody do zdravotnej a sociálnej poisťovne pre všetkých, pre tých bohatších aj pre tých chudobnejších, a štát odvádza ešte najmenej za tých, ktoré mu povinnosť káže. A čo je podľa môjho názoru ešte horšie alebo čo zhoršuje stav, práve naopak, v tej reforme sa napojili z tej druhej strany nejakí, ktorí, samozrejme, niečo z toho ešte odčerpávajú ako svoj zisk a tak tie zdroje sa tam znižujú. Takže my si myslíme, že ak sme na jednej strane dali možnosť na zdravotníctve zarábať, a ja si nemyslím, že zdravotníctvo by malo byť čistým obchodom, preto som povedal, že tu je princíp recipročného altruizmu veľmi výrazný, teda ľudskosti a humanity, a preto si myslím, že sa to nevyrieši, pokiaľ štát tam nebude dávať viacej. A štát bude dávať len vtedy viacej, ak bude dostávať viacej zdrojov, to znamená... (Prerušenie vystúpenia časomierou.)
Kaliňák, Robert, podpredseda vlády a minister vnútra SR (2017-03-30):
Ďakujem pekne. Vážená pani podpredsedníčka, vážené dámy poslankyne, páni poslanci, dovoľte mi, aby som z poverenia predsedu vlády a podľa rokovacieho poriadku Národnej rady Slovenskej republiky ospravedlnil z dnešnej hodiny otázok neprítomných členov vlády a oznámil ministrov poverených ich zastupovaním. Neprítomní sú: minister dopravy a výstavby Árpád Érsek, zastupuje ho minister obrany Peter Gajdoš, minister školstva, vedy, výskumu a športu Peter Plavčan, zastupuje ho ministerka pôdohospodárstva a rozvoja vidieka Gabriela Matečná, minister životného prostredia László Sólymos, zastupuje ho ministerka pôdohospodárstva a rozvoja vidieka Gabriela Matečná, minister zdravotníctva Tomáš Drucker, zastupuje ho ministerka pôdohospodárstva a rozvoja vidieka Gabriela Matečná a minister práce, sociálnych vecí a rodiny Ján Richter, zastupuje ho minister financií Peter Kažimír, podpredseda vlády pre investície a informatizáciu Peter Pellegrini, ale naňho nie sú ani otázky. Ďakujem pekne. Skončil som.
Hrnčiar, Andrej, podpredseda NR SR (2019-05-10):
Otváram všeobecnú rozpravu. Do rozpravy som dostal jednu písomnú prihlášku – za klub OĽANO pán poslanec Eduard Heger. Nech sa páči.
T. Cabaj, podpredseda NR SR: (2010-06-10):
Otváram všeobecnú rozpravu. Konštatujem, že písomne sa do rozpravy prihlásil pán poslanec Lipšic za klub KDH. Nech sa páči, pán poslanec, máte slovo.
P. Pelegrini, poslanec: (2010-02-02):
Návrh zákona bol doručený poslancom v zákonom ustanovenej 15-dňovej lehote pred schôdzou Národnej rady Slovenskej republiky, na ktorej sa uskutočňuje jeho prvé čítanie. Konštatujem, že uvedený návrh spĺňa z formálnoprávnej stránky náležitosti uvedené v § 67 a § 68 zákona Národnej rady Slovenskej republiky o rokovacom poriadku, ako i náležitosti určené v legislatívnych pravidlách. Zo znenia návrhu zákona je zrejmý  účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený  návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky z 18. januára 2010 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali výbory: ústavnoprávny výbor, výbor pre financie, rozpočet a menu, výbor pre hospodársku politiku, výbor pre verejnú správu a regionálny rozvoj a výbor pre kultúru a médiá. Za gestorský výbor navrhujem Výbor Národnej rady Slovenskej republiky pre hospodársku politiku. Odporúčam, aby výbory predmetný návrh zákona prerokovali v druhom čítaní vo výboroch do 30 dní a v gestorskom výbore do 31 dní odo dňa jeho pridelenia. Pani predsedajúca, otvorte, prosím, rozpravu.
Mikloško, Jozef, poslanec NR SR (2014-11-08):
Ďakujem. Lojzo Hlina mi pripomenul november ´89, a teda už nebude viac príležitostí asi k tomu niečo povedať, tak dovoľte pár slov. Bol to skutočne zázrak, keď sa ľudia úplne rôznych názorov zjednotili a pár nádherných mesiacov vydržali spolu. Bez novembra by nebolo ani pádu komunizmu, ani našej samostatnosti, ani vstupu do Európskej únie. Pamätáte sa vtedy, keď 200 rokov po útoku na Bastilu konečne začalo to aj u nás? Napriek všetkému, čo tu dnes máme a za to sme všetci vinní a zodpovední, november ´89 sa stal skutočne zázrakom, lebo vtedy komunizmus skončil na smetisku dejín. Nežná revolúcia bola nádherná, ale naivná a nedôsledná. Mala svojich víťazov, ale nemala porazených. A upozornila nás na to, a to zdôrazním dneska, že sloboda sa nezíska nikdy natrvalo, treba o ňu denne bojovať, lebo ináč ju stratíme zasa nadlho. Ale odkaz novembra, a to chcem tiež podčiarknuť, bol, že nechceme násilie, a to platí aj dnes. Ja som s pár ľuďmi hovoril, veľmi zaslúžilými, v posledných dňoch, napríklad citujem Antona Srholca, Ruda Dobiáša, ktorí boli dlhé, dlhé roky v base, prakticky krásnu svoju mladosť. Tono Srholec: „Som vďačný novembru a Bohu, pretože viem, že dnes zomriem v slobode.“ A Rudo Dobiáš, spisovateľ, basista veľký: „November bol pre mňa najšťastnejšie chvíle života, vtedy som od dojatia plakal.“ Ja by som to tiež pripomenul, aj keď zdôrazňujem, že odkaz novembra sa doteraz ešte neuskutočnil, a je teda na nás ho uskutočniť v budúcnosti.
Tomáš, Erik, poslanec NR SR (2020-07-07):
Pán Šeliga, naozaj my v opozícii by sme si mohli zobrať pukance a kolu do ruky a len sa pozerať na tú tragikomédiu, čo tu vo vládnej koalícií predvádzate. Prvýkrát budem s vami súhlasiť, áno, je to divadlo a robíte hlupákov z ľudí aj týmto návrhom na odvolanie. A dopĺňam, len ste doplnili pána Dostála, ktorý povedal tiež, že tento bod nemá slúžiť na to, aby bol odvolaný pán Kollár, tak len aby verejnosť vedela, o čo tu ide. A, viete, ten Igor Matovič aspoň priznal to pokrivenie jeho charakteru v tejto veci, pretože raz proti Dankovi hovoril, že je, ani nespomínam to slovo, ale viete, lekvár a niečo, teraz, samozrejme, jeho poslanci vraj budú hlasovať podľa najlepšieho svedomia a jasné, jasné. Ale vy, pán Šeliga, máte naozaj možnosť, vy aj SaS, teraz preukázať, ako ste to mysleli, lebo pochádzate z organizácie Za slušné Slovensko, tak ukázať celému Slovensku, aj tomu slušnému, možno aj neslušnému, že aké, kde sú tie vaše principiálne postoje. A rovnako vás chcem upozorniť, že ani prípadný odchod SME RODINA neznamená pád vlády, lebo tiež som z matematiky bol celkom dobrý a viem rátať. Takže všetko, čo hovoríte, je postavené na vode a ukážte principiálny postoj alebo radšej mlčte. Ďakujem pekne.
Hrušovský, Pavol, podpredseda NR SR (2010-10-21):
Panie poslankyne, páni poslanci, buďme, prerušujem rokovanie o tomto bode programu, preto lebo je čas, ktorý sme si určili na hlasovanie o jednotlivých prerokovaných bodoch programu. Ešte predtým ako pristúpime k hlasovaniu, by som chcel niekoľko informácií. Najskôr k tajnej voľbe, panie poslankyne, páni poslanci, včera pri tajnej voľbe bolo príliš veľa neplatných hlasovacích lístkov len preto, lebo poslanci nevyplnili hlasovací lístok tak, aby bol považovaný za platne odovzdaný hlas. Preto vás chcem poprosiť, zároveň aj upozorniť, volíme dvanásť sudcov Disciplinárneho súdu. Na kandidátnej listine je uvedených viacej návrhov, ale preto, aby bol hlasovací lístok platný, je treba pri každom mene vyjadriť formu hlasovania každého poslanca, ku každému menu. V opačnom prípade, ak tak neurobíte, znovu sa bude váš hlasovací lístok považovať za neplatný. Preto vás chcem poprosiť, aby sme donekonečna nemuseli hlasovať, sme venovali vypĺňaniu hlasovacích lístkov náležitú pozornosť. Ďalej vás chcem poprosiť o veľkorysosť, poprosili nás zástupcovia Nadácie na výskum rakoviny, ktorí sú pred budovou Národnej rady o pomoc pri zbieraní finančných príspevkov na nákup diagnostických zariadení, preto vás chcem len poprosiť, ak sa s nimi stretnete, aby ste sa veľkoryso dokázali voči nim zachovať. Teraz pristúpime k hlasovaniu o jednotlivých prerokovaných bodoch. Poprosím pána poslanca Solymosa, pán poslanec Paška ešte pred tým s procedurálnym návrhom.
Blanár, Juraj, podpredseda NR SR (2021-04-01):
Ďalšia, pani poslankyňa Majorová Garstková, nech sa páči.
Žiga, Peter, podpredseda NR SR (2024-01-16):
Pán poslanec Galko.
Kollár, Boris, predseda NR SR (2023-06-20):
Pristúpime, o návrhu dávam, pardon, o návrhu dávam hlasovať. Prosím, prezentujme sa a hlasujeme. (Hlasovanie.) Prítomných 136 poslancov, za 95, proti 2, 38 sa zdržalo, 1 nehlasoval. Pristúpime k tretiemu čítaniu , uvedený návrh sme schválili. Pristúpime k tretiemu čítaniu o návrhu zákona. Otváram rozpravu v rámci tretieho čítania. Hlási sa niekto z poslancov do rozpravy? Ak nie vyhlasujem rozpravu za skončenú. A teraz pristúpime k hlasovaniu o návrhu zákona ako celku. Pani spoločná spravodajkyňa, prosím, uveďte odporúčanie gestorského výboru.
M. Číž, podpredseda NR SR: (2007-10-25):
Teraz dávam slovo spoločnému spravodajcovi, predsedovi výboru pre pôdohospodárstvo a životné prostredie a ochranu prírody pánovi poslancovi Jánovi Slabému, aby informoval Národnú radu o výsledku prerokovania správy vo výboroch. Máte slovo, pán predseda.
Kollár, Boris, predseda NR SR (2021-09-21):
Podpredseda parlamentu pán poslanec Blanár, nech sa páči, máte slovo.
B. Bugár, podpredseda NR SR: (2006-02-02):
Piatu otázku položila pani poslankyňa Tkáčová ministrovi pôdohospodárstva Slovenskej republiky Zsoltovi Simonovi, vzhľadom na jeho neprítomnosť bude odpovedať pán minister László Miklós, minister životného prostredia: „Vážený pán minister, s akými výsledkami prebehli konzultácie medzi novými a pristupujúcimi členmi EÚ a Svetovým potravinovým programom, ktoré sa uskutočnili v Nitre a ktorých cieľom by malo byť čo najširšie zapojenie sa do celosvetového boja proti hladu?“ Nech sa páči, pán minister.
Viskupič, Marián, poslanec NR SR (2020-09-23):
Ďakujem pekne za slovo, pán predsedajúci. Pamätáme si časy, keď vlastne tie veľké hypermarkety boli otvorené celú noc. Normálne sa chválili, sedem dní v týždni, 24 hodín denne. Bolo to v dobe, kedy ľudia nejak tak ocenili, že teda išli v noci nakupovať. Ale čo sa stalo? Postupne si ľudia uvedomili, že ich voľný čas, ich, že oni chcú robiť večer iné veci. Nikto im nezakázal chodiť, ale akurát prejavili svoju vôľu a do tých hypermarketov v noci nechodili. Čo sa stalo? A to je aj odpoveď pánovi Kérymu, proste trh vyriešil, že dnes už nenájdete hypermarket otvorený v noci. Žiadny. Toto isté sa vie stať aj v nedeľu, ak si ľudia povedia, že svoj čas chcú investovať akokoľvek inak, možno prírodu, možno turistiku, čokoľvek. Obchodníci sa prispôsobia. Tie veci, o ktoré nebude záujem, tie budú zavreté, a tie, o ktoré bude záujem, budú otvorené. Možnože tie potraviny budú v nedeľu vo finále zavreté, lebo všetci si to vieme kúpiť počas celého týždňa. Ale iné obchody, ja neviem, v obchodných centrách, kde ľudia trávia oddychový čas aj tým, že po tých obchodoch chodia, tie zostanú otvorené. Toto je to, čo, ako to vyrieši vlastne trh alebo ľudia, alebo spoločnosť sama. Takže skutočne nepridávajme ďalšie a ďalšie zákazy. Ako všade, všade vo svete sa najviac rozvíjajú spoločnosti, ktoré majú najvyššiu mieru slobody. Toto majme, prosím, na pamäti. Ďakujem pekne.
Petrík, Simona, poslankyňa NR SR (2024-10-02):
Ďakujem pekne. Áno, tiež si myslím, že bude na to presne tento priestor, o ktorom ste hovorili. A k pánovi Hazuchovi. Tak napríklad taká dépeháčka na vajíčka ide z 10 na 19, nie? Tá sa napríklad zvyšuje. Ale kto už sa má v tom, kto už sa má v tom vyznať, všakže, keďže sa tie dépeháčky stále menia tu, každé dve hodinky, a nakoniec sme zistili, že z tej takmer miliardy eur, ktorú ste chceli ušetriť, nakoniec bude len 300 miliónov, či koľko to teda bude, pán minister Kamenický? Lebo my stále nevieme, že koľko vlastne ušetríme na tej dépeháčke. Ale ja som skôr čakala, že sa budete venovať tomu daňovému bonusu, o ktorom som ja hovorila a ktorý som stihla odôvodniť ešte predtým, ako som prečítala samotný pozmeňovák. Ja som potom na záver už len chcela povedať, že ono to nie sú štatistiky ani žiadne čísla. To sú reálne životy, reálni ľudia, ktorí budú rátať každé euro, budú rátať, z čoho ošatia svoje deti, či pošlú dieťa na výlet, či vôbec budú môcť obe napríklad deti poslať na vysokú školu. Skrátka, vy nás posielate do roku pomaly 1850, kedy sa takéto veci diali, a toto vaše bačovanie nás tam naozaj dostalo.
Drábiková, Lucia, poslankyňa NR SR (2021-06-23):
Ďakujem, Majka. Veľmi pekne si to povedala. Si poukázala naozaj na ten problém, že ono tkvie v tej mentalite a v tých zavretých srdciach. S niečím podobným sme sa stretli v Piešťanoch. A je to naozaj jasné, že deti nemajú problém prijať iné deti. Skôr majú problém častokrát tí rodičia, ktorí sa boja pohľadu na dieťa, ktoré je nejakým spôsobom iné, postihnuté, inak vyzerá. Našťastie je už mnoho rodičov, ktorí o tom otvorene hovoria, a trošku otvárajú a prelamujú tie bariéry. Môžem povedať z vlastnej skúsenosti. Z množstva ľudí, ktorých poznám v okolí, aj istých mladých rodičov, ktorí sa začali trošku venovať aj osvete, že tí, ktorí dokázali otvoriť to srdce, tak naozaj pochopili to, že to dieťa je dar a že v skutočnosti ich omnoho viac možno obohatili, ako by dokázali byť obohatení bez neho. Takže ďakujem, Majka. A dúfam, že takéto skúsenosti už nebudeme mať.
Danko Andrej, podpredseda NR SR (2024-02-27):
No poď.
Kollár, Boris, predseda NR SR (2021-10-27):
Áno, máte pravdu. Máte pravdu. Dnes ma boli o to požiadať a dal som im ten súhlas. S ďalším procedurálnym návrhom, pán poslanec Fico.
Danko, Andrej, predseda NR SR (2018-12-05):
Prosím, prezentujme sa a hlasujme. (Hlasovanie.) Prítomných 137, za 43, proti 19, zdržalo sa 74, nehlasoval 1. Konštatujem, že Národná rada sa uzniesla, že nebudeme pokračovať v rokovaní o návrhu zákona.
Kondrót, Maroš, poslanec NR SR (2019-03-27):
Ďakujem pekne, pani predsedajúca. Vážení páni poslanci, vážené panie poslankyne, vážený pán minister, Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 351/2011 Z. z. o elektronických komunikáciách v znení neskorších predpisov (tlač 1260), podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky. Spoločnú správu máme pod číslom 1260a. I. Národná rada Slovenskej republiky uznesením č. 1619 z 5. februára 2019 pridelila predmetný návrh zákona na prerokovanie týmto výborom: ústavnoprávnemu, výboru pre financie a rozpočet a výboru pre hospodárske záležitosti. Výbory prerokovali návrh zákona v lehote určenej uznesením Národnej rady Slovenskej republiky. II. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. III. Návrh zákona odporúčali Národnej rade Slovenskej republiky schváliť: ústavnoprávny výbor uznesením č. 574 z 19. marca 2019, výbor pre financie a rozpočet uznesením č. 390 z 25. marca 2019 a Výbor Národnej rady Slovenskej republiky pre hospodárske záležitosti uznesením č. 340 z 21. marca 2019. IV. Z uznesení výborov Národnej rady Slovenskej republiky uvedených pod bodom III tejto správy vyplýva šesť pozmeňujúcich a doplňujúcich návrhov. Gestorský výbor odporúča, aby sa o návrhoch 1 až 6 hlasovalo spoločne s odporúčaním schváliť. V. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 351/2011 Z. z. o elektronických komunikáciách v znení neskorších predpisov, schváliť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť. Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením výboru Národnej rady Slovenskej republiky pre hospodárske záležitosti č. 348 26. marca 2019. Týmto uznesením výbor zároveň poveril spoločného spravodajcu Maroša Kondróta predložiť návrhy podľa § 81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky. Ďakujem, pani predsedajúca, skončil som, otvorte, prosím, všeobecnú rozpravu.
M. Číž, podpredseda NR SR: (2007-10-29):
Teraz má slovo pán poslanec Paška.
Laššáková, Jana, podpredsedníčka NR SR (2012-05-09):
Ďalšia písomne prihlásená do rozpravy, pani poslankyňa Vášáryová, sa odhlásila z rozpravy. Dávam slovo ďalšiemu prihlásenému do rozpravy, pánovi poslancovi Hudackému. Nech sa páči.
Vaľová, Jana, poslankyňa NR SR (2021-02-03):
Veľmi správne kolega povedal, čo vlastne sa deje na našom obchodnom trhu, a musíme naozaj všetci pre to urobiť maximum. Vieme, že tá legislatíva, nie je jednoduché, nie je to jednoduché nastaviť tú legislatívu. Ja to úplne takisto chápem, ale, samozrejme, nemôžu obchodné reťazce, ktoré zarábajú na našom trhu, ktoré vlastne majú zisky z financií slovenských občanov, naozaj nemôžu dávať do úzadia slovenské výrobky a nepodporovať slovenskú produkciu. Určite každý povie, že áno, podporujeme slovenskú produkciu, veď vidíme aj na pultoch vo všetkých obchodných reťazcoch, ale, samozrejme, tak ako si aj, Rišo, povedal, za akú cenu. Ja chápem plne, že letáky a všetko, čo chodí domov, je dôležité, aby tí ľudia do toho obchodu prišli, ale ak potom propagujeme nejakých výrobcov, tak ich netlačme s cenou dole. Čiže znamená, že ich netlačme pod výrobné náklady, lebo naozaj ten výrobca nemôže vyrábať pod výrobné náklady a ešte nemôže sa podieľať aj na propagácii. Chcela by som ešte povedať jednu vec, dúfam, že sa pán minister na mňa nenahnevá, je to trošku takto. Pán minister, ja by som sa chcela spýtať, či sa podarilo, keď ste propagovali jahňacie mäso, či sa dostalo naozaj na naše pulty, lebo ja som ho naozaj vehementne hľadala (povedané so smiechom) aj v tých reťazcoch, a bola by som rada, lebo to bola veľmi dobrá myšlienka, či sa podarilo, ako sa podarilo a či vôbec sa naši spotrebitelia k tomu dostali, pretože skutočne musíme podporovať ten vidiek. Mali by sme ísť k tej sebestačnosti a ja vítam každú dobrú myšlienku, ale toto si myslím, že toto tlačí, táto legislatíva tlačí našich poľnohospodárov naozaj pod tie výrobné ceny. Ďakujem.
Pellegrini, Peter, predseda NR SR (2015-11-11):
Ďakujem veľmi pekne. Na balkóne našej rokovacej sály ešte vítam žiakov Strednej odbornej školy rozvoja vidieka s vyučovacím jazykom maďarským z Dunajskej Stredy. Vitajte u nás. (Potlesk.) Poprosím kolegov, ktorí nemienia sledovať rokovanie parlamentu priamo v rokovacej sále, aby rokovaciu sálu opustili, aby sme mohli pokračovať v rokovaní prerokúvaním vládneho návrhu zákona, ktorý predkladá pán minister kultúry Maďarič. (Krátka prestávka.) (Po prestávke.) Kolegyne, kolegovia, budeme pokračovať v rokovaní druhým čítaním o vládnom návrhu zákona, ktorým sa mení zákon č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov a ktorým sa menia a dopĺňajú niektoré zákony . Vládny návrh zákona je pod tlačou 1699, spoločnú správu výborov máte rozdanú pod tlačou 1699a. Nech sa páči, pán minister, dávam vám slovo, aby ste odôvodnili vládny návrh zákona. Nech sa páči, máte slovo.
Bittó Cigániková, Jana, poslankyňa NR SR (2022-10-18):
No, pán poslanec, keď si spomínal, že nemáme nič proti kresťanom, tak tuto chlapci zo strany Život, ktorí teraz, keď niekto o život prišiel, nemajú ani toľko chochmesu, aby krotili svoje, svoje nenávistné vášne, sa strašne pobavili, strašne sa akože zasmiali, že to je, akože nemôže byť tak. No je to tak. My nemáme nič proti kresťanom, teraz počúvajte, pán Kuffa, nemáme nič proti kresťanom ani proti LGBTI a dokonca nemáme ani proti LGBTI kresťanom nič. Vôbec. A ani proti žiadnej inej skupine. My máme, my máme problém s primitívmi, viete? Ale, a to napríklad vrátane, keď je kresťan primitív, aj to nám vadí, ale aj keby bol LGBTI, aj to nám vadí, lebo nám vadí, že je primitív, nie preto, že je kresťan. Čiže my vôbec nemáme problém s kresťanstvom a to preto, lebo my tolerujeme kohokoľvek, nech si žije svoj život. Keď neubližuje inému, kľudne tomu verte, že tam niekto žije na obláčiku a riadi nám tu život, nech sa páči, kľudne. A ale aby sme tu my dokola, aj, Alino, úplne nesúhlasím s tým, aby sme tu citovali pápeža, potom to tu, nám tu čítajú Bibliu. Prosím vás pekne, akože dokedy?! My sme tu normálne že zvrchovaný štát. My nie sme závislí na naviazaní na žiadne náboženstvo, my sme mu podriadení. Ako dajte mi pokoj s vašou Bibliou! Však si podľa nej žite! O čom ju tu čítate? Čo ste sa zbláznili?! Ja podľa vašej Biblie žiť nechcem. Načo?! Načo mi to tu čítate? Však si podľa toho žite vy. Ale, prosím vás, neobhajujte tým vraždu, neobhajujte tým vaše primitívne, nechutné názory, vašu nenávisť a netvárte sa, že zastupujete všetkých kresťanov. Lebo veľká časť LGBTI komunity je veriacich a veľká časť veriacich s vami nesúhlasí napriek tomu, že nie sú LGBTI. Viete prečo? Lebo to nie sú primitívi.
Jurinová, Erika, podpredsedníčka NR SR (2013-06-28):
Ďakujem pekne, pán poslanec. Dávam slovo spravodajcovi, ktorého určil navrhnutý gestorský výbor pre financie a rozpočet, pánovi poslancovi Ivanovi Miklošovi.
Paška, Pavol, predseda NR SR (2012-08-06):
Ďakujem pekne, pán poslanec. S faktickými poznámkami páni poslanci Frešo, Matovič a Kaník. Končím možnosť sa prihlásiť. Pán poslanec Frešo.